erhwenkuo/poetry-chinese-zhtw huggingface dataset:
蝶戀花
作者：趙令畤（宋）

懊惱嬌痴情未慣。不道看看，役得人腸斷。萬語千言都不管。蘭房跬步如天遠。廢寢忘餐思想遍。賴有青鸞，不必憑魚雁。密寫香箋論繾綣。春詞一紙芳心亂。
蝶戀花
作者：趙令畤（宋）

庭院黃昏春雨霽。一縷深心，百種成牽繫。青翼驀然來報喜。魚箋微諭相容意。待月西廂人不寐。簾影搖光，朱戶猶慵閉。花動拂牆紅萼墜。分明疑是情人至。
蝶戀花
作者：趙令畤（宋）

屈指幽期惟恐誤。恰到春宵，明月當三五。紅影壓牆花密處。花陰便是桃源路。不謂蘭誠金石固。斂袂怡聲，恣把多才數。惆悵空回誰共語。只應化作朝雲去。
蝶戀花
作者：趙令畤（宋）

數夕孤眠如度歲。將謂今生，會合終無計。正是斷腸凝望際。雲心捧得嫦娥至。玉困花柔羞抆淚。端麗妖嬈，不與前時比。人去月斜疑夢寐。衣香猶在妝留臂。
蝶戀花
作者：趙令畤（宋）

一夢行雲還暫阻。盡把深誠，綴作新詩句。幸有青鸞堪密付。良宵從此無虛度。兩意相歡朝又暮。爭奈郎鞭，暫指長安路。最是動人愁怨處。離情盈抱終無語。
蝶戀花
作者：趙令畤（宋）

碧沼鴛鴦交頸舞。正恁雙棲，又遣分飛去。灑翰贈言終不許。援琴請盡奴衷素。曲未成聲先怨慕。忍淚凝情，強作霓裳序。彈到離愁悽咽處。弦腸俱斷梨花雨。
蝶戀花
作者：趙令畤（宋）

別後相思心目亂。不謂芳音，忽寄南來雁。卻寫花箋和淚卷。細書方寸教伊看。獨寐良宵無計遣。夢裡依稀，暫若尋常見。幽會未終魂已斷。半衾如暖人猶遠。
蝶戀花
作者：趙令畤（宋）

尺素重重封錦字。未盡幽閨，別後心中事。佩玉採絲文竹器。願君一見知深意。環玉長圓絲萬系。竹上斕斑，總是相思淚。物會見郎人永棄。心馳魂去神千里。
蝶戀花
作者：趙令畤（宋）

夢覺高唐雲雨散。十二巫峰，隔斷相思眼。不為旁人移步懶。為郎憔悴羞郎見。青翼不來孤鳳怨。露失桃源，再會終無便。舊恨新愁無計遣。情深何似情俱淺。
蝶戀花
作者：趙令畤（宋）

鏡破人離何處問。路隔銀河，歲會知猶近。只道新來消瘦損。玉容不見空傳信。棄擲前歡俱未忍。豈料盟言，陡頓無憑準。地久天長終有盡，綿綿不似無窮恨。
天仙子
作者：趙令畤（宋）

宿雨洗空臺榭瑩。下盡珠簾寒未定。花開花落幾番晴，春欲竟。愁未醒。池面杏花紅透影。一紙短書言不盡。明月清風還記省。玉樓香斷又天香，閒展興。臨好景。心似亂萍何處整。
浣溪沙
作者：趙令畤（宋）

穩小弓鞋三寸羅。歌唇清韻一櫻多。燈前秀豔總橫波。指下鳴泉清杳渺，掌中迴旋小婆娑。明朝歸路奈情何。
菩薩蠻
作者：趙令畤（宋）

輕鷗欲下春塘浴。雙雙飛破春煙綠。兩岸野薔薇。翠籠薰繡衣。憑船閒弄水。中有相思意。憶得去年時。水邊初別離。
菩薩蠻
作者：趙令畤（宋）

長淮渺渺寒煙白。憑闌人是霜臺客。詩句妙春豪。風雲不啻高。樽前人已老。餘恨連芳草。一曲酒醒時。梧桐月欲低。
菩薩蠻
作者：趙令畤（宋）

春風試手先梅蕊。頩姿冷豔明沙水。不受眾芳知。端須月與期。清香閒自遠。先向釵頭見。雪後燕瑤池。人間第一枝。
好事近
作者：趙令畤（宋）

急雨漲溪渾，小樹帶山秋色。輕棹暮天歸路，嫋芙蓉煙白。酒醒香冷夢迴時，蟲聲正悽絕。只覺小窗風月，與昨宵都別。
小重山
作者：趙令畤（宋）

樓上風和玉漏遲。鞦韆庭院靜，百花飛。午窗才起暖金卮。勻面了，闌畔看春池。何事苦顰眉。碧雲春信斷，盡來時。鴛鴦遊戲鎮相隨。雲霧斂，新月掛天西。
小重山
作者：趙令畤（宋）

雨霽風高天氣清。玉盤浮出海，轉空明。小窗簾影冷如冰。愁不寐，獨自傍階行。情似浪頭輕。一番銷欲盡，一番生。無言惆悵到參橫。人慾起，鵯鵊幾聲鳴。
蝶戀花
作者：趙令畤（宋）

欲減羅衣寒未去。不卷珠簾，人在深深處。紅杏枝頭花幾許。啼痕止恨清明雨。盡日沈煙香一縷。宿酒醒遲，惱破春情緒。飛燕又將歸信誤。小屏風上西江路。
蝶戀花
作者：趙令畤（宋）

卷絮風頭寒欲盡。墜粉飄香，日日紅成陣。新酒又添殘酒困。今春不減前春恨。蝶去鶯飛無處問。隔水高樓，望斷雙魚信。惱亂橫波秋一寸。斜陽只與黃昏近。
西江月
作者：趙令畤（宋）

人世一場大夢，我生魔了十年。明窗千古探遺編。不救飢寒一點。更被維摩老子，不教此處容言。爐薰清炷坐安禪。物物頭頭顯現。
滿庭芳
作者：趙令畤（宋）

玉枕生涼，金缸傳曉，敗葉飛破清秋。雨餘翻浪，渺渺阻行舟。暫系汀洲側畔，風夜起、荻葉添愁。銀屏遠，龍香漸盡，還是夢揚州。更籌。何太永，當年情事，今日堪酬。最苦恨紅樓，笑我飄浮。為寄相思細字，教字字、愁蹙眉頭。淒涼久，漁人唱曉，隨月過橫溝。
清平樂
作者：趙令畤（宋）

春風依舊。著意隨堤柳。搓得蛾兒黃欲就。天氣清明時候。去年紫陌青門。今霄雨魄雲魂。斷送一生憔悴，只銷幾個黃昏。
思遠人
作者：趙令畤（宋）

素玉朝來有好懷。一枝梅粉照人開。晴雲欲向杯中起，春色先從臉上來。深院落，小樓臺。玉盤香篆看徘徊。須知月色撩人恨，數夜春寒不下階。
臨江仙
作者：趙令畤（宋）

枝上粉香吹欲盡，依前庭院春風。更誰同繞摘芳叢。漏殘金獸冷，信斷錦屏空。看結燈花愁不睡，酒闌無夢相逢。淒涼長判一生中。不如雲外月，永夜在房櫳。
虞美人
作者：趙令畤（宋）

畫船穩泛春波渺。夕雨寒聲小。紫煙深處數峰橫。驚起一灘鷗鷺、照川明。西樓今夜歸期誤。恨入闌干暮。可堪春事滿春懷。不似珠簾新燕、早歸來。
浣溪沙
作者：趙令畤（宋）

風急花飛晝掩門。一簾殘雨滴黃昏。便無離恨也銷魂。翠被任燻終不暖，玉杯慵舉幾番溫。個般情事與誰論。
浣溪沙
作者：趙令畤（宋）

槐柳春餘綠漲天。酒旗高插夕陽邊。誰家牆裡笑鞦韆。往事不堪樓上看，新愁多向曲中傳。此情銷得是何年。
浣溪沙
作者：趙令畤（宋）

一朵夢雲驚曉鴉。數枝春雨帶梨花。坐來殘月冷窗紗。釵鳳謾曾留得半，枕山猶是枕時斜。對花今日奈天涯。
浣溪沙
作者：趙令畤（宋）

水滿池塘花滿枝。亂香深里語黃鸝。東風輕軟弄簾幃。日正長時春夢短，燕交飛處柳煙低。玉窗紅子鬥棋時。
浣溪沙
作者：趙令畤（宋）

少日懷山老住山。一官休務得身閒。幾年食息白雲間。似我樂來真是少，見人忙處不相關。養真高靜出塵寰。
鷓鴣天
作者：趙令畤（宋）

可是相逢意便深。為郎巧笑不須金。門前一尺春風髻，窗內三更夜雨衾。情渺渺，信沈沈。青鶯無路寄芳音。山城鐘鼓愁難聽，不解襄王夢裡尋。
鷓鴣天
作者：趙令畤（宋）

麝髮雕爐小袖籠。天教我被此時同。櫞經雪重香方滿，菊到秋深色自濃。船檻內，月明中。插花歸去莫匆匆。人生更在艱難內，勝事年來不易逢。
失調名
作者：趙令畤（宋）

臉薄難藏淚，眉長易覺愁。
臨江仙
作者：趙令畤（宋）

翠袖卷紗紅映肉，無風玉骨生寒。可堪新曉雨初殘。顰眉誰惱著，粉淚滴闌干。聞道謫仙歌妙語，新妝再發愁顏。霧簾雲幕薦金盤。筆間長借句，直莫放春還。
烏夜啼
作者：趙令畤（宋）

樓上縈簾弱絮，牆頭凝月低花。年年春事關心事，腸斷欲棲鴉。舞鏡鸞衾翠減，啼珠鳳蠟紅斜。重門不鎖相思夢，隨意繞天涯。
天寧樂・金人捧露盤
作者：賀鑄（宋）

斗儲祥，虹流祉，兆黃虞。未□□、□聖真符。千齡葉應，九河清、神物出龜圖。□□□□，□盛時、朝野歡娛。靡不覆，旋穹□，□□□，□坤輿。致萬國、一變華胥。霞觴□□，□□□、□□□宸趨。五雲長在，望子□、□□□□。
□□□・七娘子
作者：賀鑄（宋）

□波飛□□□向。□□□、□□□□樣。擁鼻微吟，捋須遐想。□□□□□□上。會須加數□□釀。□□□、□□□□漲。美滿孤帆，輕便雙槳。中分□□□□往。
鴛鴦語・七娘子
作者：賀鑄（宋）

京江抵、海邊吳楚。鐵甕城、行勝無今古。北固陵高，西津橫渡。幾人攜手分襟處。淒涼淥水橋南路。奈玉壺、難叩鴛鴦語。行雨行雲，非花非霧。為誰來為誰還去。
璧月堂・小重山
作者：賀鑄（宋）

夢草池南璧月堂。綠陰深蔽日，囀鸝黃。淡蛾輕鬢似宜妝。歌扇小，煙雨畫瀟湘。薄晚具蘭湯。雪肌英粉膩，更生香。簟紋如水竟檀床。雕枕並，得意兩鴛鴦。
群玉軒・小重山
作者：賀鑄（宋）

群玉軒中跡已陳。江南重喜見，廣陵春。纖穠合度好腰身。歌水釣，清囀□□□。團扇掩櫻唇。七雙胡蝶子，表□□。□□□復舊東鄰。風月夜，憐取眼前人。
□□□・小重山
作者：賀鑄（宋）

隔水桃花□□□。□□□□□，□□□。□妝飛鵲鏡臺前。□□□，□□□□□。□首已依然。斷雲疏雨後，更聞蟬。□□□葉付漪漣。馳寄與，人住玉溪邊。
辨絃聲・迎春樂
作者：賀鑄（宋）

瓊瓊絕藝真無價。指尖纖、態閒暇。幾多方寸關情話。都付與、絃聲寫。三月十三寒食夜。映花月、絮風臺榭。明月待歡來，久背面、鞦韆下。
攀鞍態・迎春樂
作者：賀鑄（宋）

逢迎一笑金難買。小櫻唇、淺蛾黛。玉環風調依然在。想花下、攀鞍態。佇倚碧雲如有待。望新月、為誰雙拜。細語人不聞，微風動、羅裙帶。
闢寒金・迎春樂
作者：賀鑄（宋）

六華應臘妝吳苑。小山堂、晚張燕。賞心不厭杯行緩。待月度、銀河半。縹緲郢人歌已斷。歸路指、玉溪南館。誰似闢寒金，聊借與、空床暖。
爾汝歌・清商怨
作者：賀鑄（宋）

勞生羈宦未易處。賴醉□□□。白眼青天，忘形相爾汝。□□□□□□。□□□，送君南浦。雪暗滄江，□□□□□。
□□□・清商怨
作者：賀鑄（宋）

揚州商女□□□。□□□□□。□寄扁舟，江南湖北道。津頭龍祠屢□。□信指、半春前到。笑倚危檣，朝來風色好。
半死桐・鷓鴣天
作者：賀鑄（宋）

重過閶門萬事非。同來何事不同歸。梧桐半死清霜後，頭白鴛鴦失伴飛。原上草，露初晞。舊棲新壠兩依依。空床臥聽南窗雨，誰復挑燈夜補衣。
翦朝霞・鷓鴣天
作者：賀鑄（宋）

雲弄輕陰穀雨乾。半垂油幕護殘寒。化工著意呈新巧，翦刻朝霞飣露盤。輝錦繡，掩芝蘭。開元天寶盛長安。沈香亭子鉤闌畔，偏得三郎帶笑看。
避少年・鷓鴣天
作者：賀鑄（宋）

誰愛松林水似天。畫船聽雨奈無眠。清風明月休論價，賣與愁人直幾錢。揮醉筆，掃吟箋。一時朋輩飲中仙。白頭□□江湖上，袖手低迴避少年。
□□□・鷓鴣天
作者：賀鑄（宋）

留落吳門□□□。□□□□□□□。扁舟更入毗陵道，卻□□□□□□。□□念，付清觴。樵青與我和滄浪。浮雲□是無根物，南北東西不礙狂。
千葉蓮・鷓鴣天
作者：賀鑄（宋）

聞你儂嗟我更嗟。春霜一夜掃穠華。永無清囀欺頭管，賴有濃香著臂紗。侵海角，抵天涯。行雲誰為不知家。秋風想見西湖上，化出白蓮千葉花。
第一花・鷓鴣天
作者：賀鑄（宋）

豆蔻梢頭莫漫誇。春風十里舊繁華。金縷玉蕊皆殊豔，別有傾城第一花。春雀舫，紫雲車。暗期歸路指煙霞。無端卻似堂前燕，飛入尋常百姓家。
花想容・武陵春
作者：賀鑄（宋）

南國家人推阿秀，歌醉幾相逢。雲想衣裳花想容。春未抵情濃。津亭回首青樓遠，簾箔更重重。今夜扁舟淚不供。猶聽隔江鍾。
□□□・搗練子
作者：賀鑄（宋）

樓上鼓，轉□□。□□□□□□□。思婦想無腸可斷，□□□□□□□。
夜搗衣・搗練子
作者：賀鑄（宋）

收錦字，下鴛機。淨拂床砧夜搗衣。馬上少年今健否，過瓜時見雁南歸。
杵聲齊・搗練子
作者：賀鑄（宋）

砧面瑩，杵聲齊。搗就征衣淚墨題。寄到玉關應萬里，戍人猶在玉關西。
夜如年・搗練子
作者：賀鑄（宋）

斜月下，北風前。萬杵千砧搗欲穿。不為搗衣勤不睡，破除今夜夜如年。
翦徵袍・搗練子
作者：賀鑄（宋）

拋練杵，傍窗紗。巧翦徵袍鬥出花。想見隴頭長戍客，授衣時節也思家。
望書歸・搗練子
作者：賀鑄（宋）

邊堠遠，置郵稀。附與征衣襯鐵衣。連夜不妨頻夢見，過年惟望得書歸。
醉厭厭・南歌子
作者：賀鑄（宋）

紫陌青絲鞚，紅塵白紵衫。誰憐繡戶閉香奩。分付一春心事、兩眉尖。怯冷重燻被，羞明半捲簾。歡歸斜□□□□。□□□□□□、醉厭厭。
窗下繡・一落縈
作者：賀鑄（宋）

初見碧紗窗下繡。寸波頻溜。錯將黃暈壓檀花，翠袖掩、纖纖手。金縷一雙紅豆。情通色授。不應學舞愛垂楊，甚長為、春風瘦。
豔聲歌・添聲楊柳枝
作者：賀鑄（宋）

蜀錦塵香生襪羅。小婆娑。個儂無賴動人多。是橫波。樓角雲開風捲幕，月侵河。纖纖持酒豔聲歌。奈情何。
喚春愁・添聲楊柳枝
作者：賀鑄（宋）

天與多情不自由。佔風流。雲閒草遠絮悠悠。喚春愁。試作小妝窺晚鏡，淡蛾羞。夕陽獨倚水邊樓。認歸舟。
花幕暗・添聲楊柳枝
作者：賀鑄（宋）

綠綺新聲隔坐聞。認殷勤。尊前為舞鬱金裙。酒微醺。月轉參橫花幕暗，夜初分。陽臺拼作不歸雲。任郎嗔。
晚雲高・添聲楊柳枝
作者：賀鑄（宋）

秋盡江南葉未凋。晚雲高。情山隱隱水迢迢。接亭皋。二十四橋明月夜，弭蘭橈。玉人何處教吹簫。可憐宵。
釣船歸・添聲楊柳枝
作者：賀鑄（宋）

綠淨春深好染衣。際柴扉。溶溶漾漾白鷗飛。兩忘機。南去北來徒自老，故人稀。夕陽長送釣船歸。鱖魚肥。
愛孤雲・添聲楊柳枝
作者：賀鑄（宋）

閒愛孤雲靜愛僧。得良朋。清時有味是無能。矯聾丞。況復早年豪縱過，病嬰仍。如今痴鈍似寒蠅。醉懵騰。
替人愁・添聲楊柳枝
作者：賀鑄（宋）

風緊雲輕欲變秋。雨初收。江城水路漫悠悠。帶汀洲。正是客心孤回處，轉歸舟。誰家紅袖倚津樓。替人愁。
夢江南・憶江南
作者：賀鑄（宋）

九曲池頭三月三。柳毿毿。香塵撲馬噴金銜。涴春衫。苦筍鰣魚鄉味美，夢江南。閶門煙水晚風恬。落歸帆。
愁風月・生查子
作者：賀鑄（宋）

風清月正圓，信是佳時節。不會長年來，處處愁風月。心將燻麝焦，吟伴寒蟲切。欲遽就床眠，解帶翻成結。
綠羅裙・生查子
作者：賀鑄（宋）

東風柳陌長，閉月花房小。應念畫眉人，拂鏡啼新曉。傷心南浦波，回首青門道。記得綠羅裙，處處憐芳草。
陌上郎・生查子
作者：賀鑄（宋）

西津海鶻舟，徑渡滄江雨。雙櫓本無情，鴉軋如人語。揮金陌上郎，化石山頭婦。何物系君心，三歲扶床女。
卷春空・定風波
作者：賀鑄（宋）

牆上夭桃簌簌紅。巧隨輕絮入簾櫳。自是芳心貪結子。翻使。惜花人恨五更風。露萼鮮濃妝臉靚。相映。隔年情事此門中。粉面不知何處在。無奈。武陵流水卷春空。
桃源行・蝶戀花
作者：賀鑄（宋）

流水長煙何縹緲。詰□□□，□逗漁舟小。夾岸桃花爛□□。□□□□□□□。蕭閒村落田疇好。避地移家，□□□□□。□□殷勤送歸棹。閒邊勿為他人道。
西笑吟・蝶戀花
作者：賀鑄（宋）

桃葉園林風日好。曲徑珍叢，處處聞啼鳥。翠珥金丸委芳草。襪羅塵動香裙掃。片帆乘興東流早。每話長安，引領猶西笑。離索年多故人少。江南有燕無書到。
望長安・蝶戀花
作者：賀鑄（宋）

排辦張燈春事早。十二都門，物色宜新曉。金犢車輕玉驄小。拂頭楊柳穿馳道。蓴羹鱸鱠非吾好。去國謳吟，半落江南調。滿眼青山恨西照。長安不見令人老。
呈纖手・玉樓春
作者：賀鑄（宋）

秦弦絡絡呈纖手。寶雁斜飛三十九。徵韶新譜日邊來，傾耳吳娃驚未有。文園老令難堪酒。蜜炬垂花知夜久。更須嫵媚做腰肢，細學永豐坊畔柳。
歸風便・玉樓春
作者：賀鑄（宋）

津亭薄晚張離燕。紅粉□歌持酒勸。歌聲煎淚欲沾襟，酒色□□□□□。□□會有歸風便。休道相忘秋後□。□□□抵故人心，惆悵故人心不見。
續漁歌・玉樓春
作者：賀鑄（宋）

中年多辦收身具。投老歸來無著處。四肢安穩一漁舟，祗許樵青相伴去。滄洲大勝黃塵路。萬頃月波難滓汙。阿儂原是個中人，非謂鱸魚留不住。
惜餘春・踏莎行
作者：賀鑄（宋）

急雨收春，斜風約水。浮紅漲綠魚文起。年年有子惜餘春，春歸不解招遊子。留恨城隅，關情紙尾。闌干長對西曛倚。鴛鴦俱是白頭時，江南渭北三千里。
題醉袖・踏莎行
作者：賀鑄（宋）

淺黛宜顰，明波欲溜。逢迎宛似平生舊。低鬟促坐認絃聲，霞觴豔豔持為壽。濃染吟毫，偷題醉袖。寸心百意分攜後。不勝風月兩厭厭，年來一樣傷春瘦。
陽羨歌・踏莎行
作者：賀鑄（宋）

山秀芙蓉，溪明罨畫。真遊洞穴滄波下。臨風慨想斬蛟靈，長橋千載猶橫跨。解組投簪，求田問舍。黃雞白酒渝樵社。元龍非復少時豪，耳根清靜功名話。
芳心苦・踏莎行
作者：賀鑄（宋）

楊柳回塘，鴛鴦別浦。綠萍漲斷蓮舟路。斷無蜂蝶慕幽香，紅衣脫盡芳心苦。返照迎潮，行雲帶雨。依依伺與騷人語。當年不肯嫁春風，無端卻被秋風誤。
平陽興・踏莎行
作者：賀鑄（宋）

涼葉辭風，流雲卷雨。寥寥夜色沈鐘鼓。誰調清管度新聲，有人高臥平陽塢。草暖滄洲，潮平別浦。雙鳧乘雁方容與。深藏華屋鎖雕籠，此生乍可輸鸚鵡。
暈眉山・踏莎行
作者：賀鑄（宋）

鏡暈眉山，囊燻水麝。凝然風度長閒暇。歸來定解鷫鸘裘，喚時應倍驊騮價。殢酒傷春，添香惜夜。依惜待月西廂下。梨花庭院雪玲瓏，微吟獨倚鞦韆架。
思牛女・踏莎行
作者：賀鑄（宋）

樓角參橫，庭心月午。侵階夜色涼經雨。輕羅小扇撲流螢，微雲渡漢思牛女。擁髻柔情，扶肩暱語。可憐分破□□□。□□□□有佳期。人間底事長如許。
負心期・浣溪沙
作者：賀鑄（宋）

節物侵尋迫暮遲。可勝搖落長年悲。回首五湖乘興地，負心期。驚雁失行風翦翦，冷雲成陣雪垂垂。不拼尊前泥樣醉，個能痴。
醉中真・浣溪沙
作者：賀鑄（宋）

不信芳春厭老人。老人幾度送春歸。惜春行樂莫辭頻。巧笑豔歌皆我意，惱花顛酒拼君嗔。物情惟有醉中真。
頻載酒・浣溪沙
作者：賀鑄（宋）

金斗城南載酒頻。東西飛觀跨通津。漾舟聊送雨餘春。桃李趣行無算酌，桑榆收得自由身。酣歌一曲太平人。
掩蕭齋・浣溪沙
作者：賀鑄（宋）

落日逢迎朱雀街。共乘青舫度秦淮。笑拈飛絮罥金釵。洞戶華燈歸別館，碧梧紅葉掩蕭齋。願隨明月入君懷。
楊柳陌・浣溪沙
作者：賀鑄（宋）

興慶宮池整月開。□□□□縷金鞋。後庭芳草綠緣階。祓禊歸□楊柳陌，□□□落鳳凰釵。細風拋絮入人懷。
換追風・浣溪沙
作者：賀鑄（宋）

掌上香羅六寸弓。雍容胡旋一盤中。目成心許兩匆匆。別夜可憐長共月。當時曾約換追風。草生金埒畫堂空。
最多宜・浣溪沙
作者：賀鑄（宋）

半解香綃撲粉肌。避風長下絳紗帷。碧琉璃水浸瓊枝。不學壽陽窺曉鏡，何煩京兆畫新眉。可人風調最多宜。
錦纏頭・浣溪沙
作者：賀鑄（宋）

舊說山陰禊事休。漫書繭紙敘清遊。吳門千載更風流。繞郭煙花蓮茂苑，滿船絲竹載涼州。一標爭勝錦纏頭。
將進酒・梅花引
作者：賀鑄（宋）

城下路。悽風露。今人犁田古人墓。岸頭沙。帶蒹葭。漫漫惜時，流水今人家。黃埃赤日長安道。倦客無漿馬無草。開函關。掩函關。千古如何，不見一人閒。六國擾。三秦掃。初謂商山遺四老。馳單車。致緘書。裂荷焚芰，接武曳長裙。高流端得酒中趣。深入醉鄉安穩處。生忘行。死忘名。誰論二豪，初不數劉伶。
行路難・梅花引
作者：賀鑄（宋）

縛虎手。懸河口。車如雞棲馬如狗。白綸巾。撲黃塵。不知我輩，可是蓬蒿人。衰蘭送客咸陽道。天若有情天亦老。作雷顛。不論錢。誰問旗亭，美酒鬥十千。酌大斗。更為壽。青鬢常青古無有。笑嫣然。舞翩然。當壚秦女，十五語如弦。遺音能記秋風曲。事去千年猶恨促。攬流光。系扶桑。爭奈愁來，一日卻為長。
東鄰妙・玉樓春
作者：賀鑄（宋）

張燈結綺籠馳道。六六洞天連夜到。韶華吹斷紫雲回，怊悵人間新夢覺。傾城猶記東鄰妙。尊酒相逢留一笑。廬郎任老也多才，不數五陵狂俠少。
問歌顰・雨中花令
作者：賀鑄（宋）

清滑京江人物秀。富美髮、豐肌素手。寶子餘妍，阿嬌餘韻，獨步秋娘後。奈倦客襟懷先怯酒。問何意、歌顰易皺。弱柳飛綿，繁花結子，做弄傷春瘦。
畫樓空・訴衷情
作者：賀鑄（宋）

吳門春水雪初融。觸處小橈通。滿城弄黃楊柳，著意惱春風。弦管鬧，綺羅叢。月明中。不堪回首，雙板橋東，罨畫樓空。
偶相逢・訴衷情
作者：賀鑄（宋）

採山湧起翠樓空。簫鼓沸春風。桂娥喚回清晝，夾路寶芙蓉。長步障，小紗籠。偶相逢。豔妝宜笑，隱語傳情，半醉醒中。
步花間・訴衷情
作者：賀鑄（宋）

憑陵殘醉步花間。風棹佩珊珊。踏青解紅人散，不耐日長閒。纖手指，小金環。擁雲鬟。一聲水調，兩點春愁，先佔眉山。
醉夢迷・採桑子
作者：賀鑄（宋）

深坊別館蘭閨小，障掩金泥，燈映玻璃。一枕濃香醉夢迷。醒來擬作清晨散，草草分攜。柳巷鴉啼。又是明朝日向西。
忍淚吟・採桑子
作者：賀鑄（宋）

十年一覺揚州夢，雨散雲沈。隔水登臨。揚子灣西夕照深。當時玉管朱弦句，忍淚重吟。半取沾襟。餖飣西風□□□。
凌・金人捧露盤
作者：賀鑄（宋）

控滄江。排青嶂，燕臺涼。駐採仗、樂未渠央。巖花磴蔓，妒千門、珠翠倚新妝。舞閒歌悄，恨風流、不管餘香。繁華夢，驚俄頃，佳麗地，指滄茫。寄一笑、何與興亡。量船載酒，賴使君、相對兩胡床。緩調清管，更為儂、三弄斜陽。
秋風嘆・燕瑤池
作者：賀鑄（宋）

瓊鉤褰幔。秋風觀。漫漫。白雲聊度河漢。長宵半。參旗爛爛。何時旦。命閨人、金徽重按。商歌彈。依稀廣陵清散。低眉嘆。危弦未斷。腸先斷。
斷湘弦・萬年歡
作者：賀鑄（宋）

淑質柔情，靚妝豔笑，未容桃李爭妍。紅粉牆東，曾記窺宋三年。不間雲朝雨暮，向西樓、南館留連。何嘗信，美景良辰，賞心樂事難全。青門解袂，畫橋回首，初沈漢佩，永斷湘弦。漫寫濃愁幽恨，封寄魚箋。擬話當時舊好，問同誰、與醉尊前。除非是，明月清風，向人今夜依然。
子夜歌
作者：賀鑄（宋）

三更月。中庭恰照梨花雪。梨花雪。不勝悽斷，杜鵑啼血。王孫何許音塵絕。柔桑陌上吞聲別。吞聲別。隴頭流水，替人嗚咽。
獨倚樓・更漏子
作者：賀鑄（宋）

上東門，門外柳。贈別每煩纖手。一葉落，幾番秋。江南獨倚樓。曲闌干，凝佇久。薄暮更堪搔首。無際恨，見閒愁。侵尋天盡頭。
翻翠袖・更漏子
作者：賀鑄（宋）

繡羅垂，花蠟換。問夜何其將半。侵舄履，促杯盤。留歡不作難。令隨鬮，歌應彈。舞按霓裳前段。翻翠袖，怯春寒。玉闌風牡丹。
付金釵・更漏子
作者：賀鑄（宋）

付金釵，平斗酒。未許解攜纖手。吟警句，寫清愁。浮驂為少留。舊遊賒，新夢後。月映隔窗疏柳。閒硯席，剩衾綢。今秋似去秋。
伴登臨・採桑子
作者：賀鑄（宋）

中吳茂苑繁華地。冠蓋如林。桃李成陰。若個芳心、真個會琴心。高秋霽色清於水。月榭風襟。且伴登臨。留與他年、尊酒話而今。
苗而秀・採桑子
作者：賀鑄（宋）

吳都佳麗苗而秀。燕樣腰身。按舞華茵。促遍涼州、羅襪未生塵。□□□□□□透。歌怨眉顰。張燕宜頻。□□□□、□□□□□。
東吳樂・尉遲杯
作者：賀鑄（宋）

勝遊地。信東吳絕景饒佳麗。平湖底，見層嵐，涼月下，聞清吹。人如穠李。泛金袂、香潤蘋風起。喜凌波、素襪逢迎，領略當歌深意。鄂君被。雙鴛綺。垂楊陰，夷猶畫舲相艤。寶瑟弦調，明珠佩委。回首碧雲千里。歸鴻後、芳音難寄。念懷縣、青鬢今無幾。枉分將、鏡裡華年，付與樓前流水。
臺城遊・水調歌頭
作者：賀鑄（宋）

南國本瀟灑。六代浸豪奢。臺城遊冶。襞箋能賦屬宮娃。雲觀登臨清夏。璧月留連長夜。吟醉送年華。回首飛鴛瓦。卻羨井中蛙。訪烏衣，成白社。不容車。舊時王謝。堂前雙燕過誰家。樓外河橫鬥掛。淮上潮平霜下。牆影落寒沙。商女篷窗罅。猶唱後庭花。
瀟湘雨・滿庭芳
作者：賀鑄（宋）

一闋離歌，滿尊紅淚，解攜十里長亭。木蘭歸棹，猶倚採蘋汀。鴉噪黃陵廟掩，因想像、鼓瑟湘靈。漁村遠，煙昏雨淡，燈火兩三星。愁聽。牆影外，繁聲驟點，□□□□。□□□□□，濃睡香屏。入夢難留□□，□□□、□□□□。□窗曉，雲容四斂，江上數峰青。
念離群・沁園春
作者：賀鑄（宋）

宮燭分煙，禁池開鑰，鳳城暮春。向落花香裡，澄波影外，笙歌遲日，羅綺芳塵。載酒追遊，聯鑣歸晚，燈火平康尋夢雲。逢迎處，最多才自負，巧笑相親。離群。客浣漳濱。但驚見、來鴻歸燕頻。念日邊消耗，天涯悵望，樓臺清曉，簾暮黃昏。無限悲涼，不勝憔悴，斷盡危腸銷盡魂。方年少，恨浮名誤我，樂事輸人。
宛溪柳・六麼令
作者：賀鑄（宋）

夢雲蕭散，簾卷畫堂曉。殘薰盡燭隱映，綺席金壺倒。塵送行鞭嫋嫋。醉指長安道。波平天渺。蘭舟欲上，回首離愁滿芳草。已恨歸期不早。枉負狂年少。無奈風月多情，此去應相笑。心記新聲縹緲。翻是相思調。明年春杪。宛溪楊柳，依舊青青為誰好。
傷春曲・滿江紅
作者：賀鑄（宋）

火禁初開，深深院、盡重簾箔。人自起、翠衾寒夢，夜來風惡。腸斷殘紅和淚落。半隨經雨飄池角。記採蘭、攜手曲江遊，年時約。芳物大，都如昨。自怨別，疏行樂。被無情雙燕，短封難託。誰念東陽銷瘦骨。更堪白紵衣衫薄。向小窗、題滿杏花箋，傷春作。
橫塘路・青玉案
作者：賀鑄（宋）

凌波不過橫塘路。但目送、芳塵去。錦瑟華年誰與度。月橋花院，瑣窗朱戶。只有春知處。飛雲冉冉蘅皋暮。彩筆新題斷腸句。若問閒情都幾許。一川菸草，滿城風絮。梅子黃時雨。
人南渡・感皇恩
作者：賀鑄（宋）

蘭芷滿芳洲，遊思橫路。羅襪塵生步。迎顧。整鬟顰黛，脈脈兩情難語。細風吹柳絮。人南渡。回首舊遊，山無重數。花底深朱戶。何處。半黃梅子，向晚一簾疏雨。斷魂分付與。春將去。
薄倖
作者：賀鑄（宋）

豔真多型。更的的，頻回眄睞。便認得、琴心相許，與寫宜男雙帶。記畫堂、斜月朦朧，輕顰微笑嬌無奈。便翡翠屏開，芙蓉帳掩，與把香羅偷解。自過了收燈後，都不見、踏青挑菜。幾回憑雙燕，丁寧深意，往來翻恨重簾礙。約何時再。正春濃酒暖，人閒晝永無聊賴。厭厭睡起，猶有花梢日在。
伴雲來・天香
作者：賀鑄（宋）

煙絡橫林，山沈遠照，邐迤黃昏鐘鼓。燭映簾櫳，蛩催機杼，共苦清秋風露。不眠思婦，齊應和、幾聲砧杵。驚動天涯倦宦，駸駸歲華行暮。當年酒狂自負。謂東君、已春相付。流浪徵驂北道，客牆南浦。幽恨無人晤語。賴明月曾知舊遊處。好伴雲來，還將夢去。
念良遊・滿江紅
作者：賀鑄（宋）

山繚平湖，寒飆揚、六英粉泊。清鏡曉、倚巖琪樹，撓雲朱閣。窈窕繒窗褰翠募，尊前浩齒歌梅落。信醉鄉、絕境待名流，供行樂。時易失，今猶昨。歡莫再，情何薄。扁舟幸不繫，會尋佳約。想見徘徊華表下，個身似是遼東鶴。訪舊遊、人與物俱非，空城郭。
寒松嘆・聲聲慢
作者：賀鑄（宋）

鵲驚橋斷，鳳怨簫閒，彩雲薄晚蒼涼。難致祖州靈草，方士神香。寒松半敧澗底，恨女蘿、先委冰霜。寶琴塵網，□□□□，□□□□。依□履綦行處，酸心□，□□□□□□。□□簾垂窣地，簟竟空床。傷春燕歸洞戶，更悲秋、月皎迴廊。同誰消遣，一年年夜夜長。
鳳求凰・聲聲慢
作者：賀鑄（宋）

園林幕翠，燕寢凝香。華池繚繞飛廊。坐按吳娃清麗，楚調圓長。歌闌橫流美眄，乍疑生、綺席輝光。文園屬意，玉觴交勸，寶色高張。南薰難銷幽恨，金徽上，殷勤綵鳳求凰。便許卷收行雨，不戀高唐。東山勝遊在眼，待紉闌、拮菊相將。雙棲安穩，五云溪是故鄉。
國門東・好女兒
作者：賀鑄（宋）

車馬匆匆。會國門東。信人間、自古銷魂處，指紅塵北道，碧波南浦，黃葉西風。堠館娟娟新月，從今夜、與誰同。想深閨獨守空床思，但頻佔鏡鵲，悔分釵燕，長望書鴻。
九迴腸・好女兒
作者：賀鑄（宋）

削玉銷香。不喜濃妝。倚高樓、望斷章臺路，但垂楊永巷，落花微雨，芳草斜陽。賴有雕樑新燕，試尋訪，武陵狂。小華箋、付與西飛去，印一雙愁黛，再三歸字，□九迴腸。
月先圓・好女兒
作者：賀鑄（宋）

才色相憐。難偶當年。屢逢迎、幾許纏綿意，記鞦韆架底，摴蒲局上，祓禊池邊。收貯一春幽恨，細書遍、砑綾箋。算蓬山、未抵屏山遠，奈碧雲易合，彩霞深閉，明月先圓。
綺筵張・好女兒
作者：賀鑄（宋）

綺繡張筵。粉黛爭妍。記六朝、舊數閨房秀，有長圓璧月，永新瓊樹，隨步金蓮。不減麗華標韻，更能唱、想夫憐。認情通、色受纏綿處，似靈犀一點，吳蠶八繭，漢柳三眠。
舞迎春・迎春樂
作者：賀鑄（宋）

雲鮮日嫩東風軟。雪初融、水清淺。粉□舞按迎春遍。似飛動、釵頭燕。深折梅花曾寄遠。問誰為、倚樓悽怨。身伴未歸鴻，猶顧戀、江南暖。
城裡鍾・菩薩蠻
作者：賀鑄（宋）

厭厭別酒商歌送。蕭蕭涼葉秋聲動。小泊畫橋東。孤舟月滿篷。高城遮短夢。衾藉餘香擁。多謝五更風。猶聞城裡鍾。
望西飛・清商怨
作者：賀鑄（宋）

十分持酒每□□。□□□□□。□計留春，春隨人去遠。東流□□□□。□□□、好憑雙燕。望斷西風，高樓簾暮卷。
東陽嘆・清商怨
作者：賀鑄（宋）

流連狂樂恨景短。奈夕陽送晚。醉未成歡，醒來愁滿眼。東陽消瘦帶展。望日下、舊遊天遠。淚灑春風，春風誰復管。
要銷凝・清商怨
作者：賀鑄（宋）

雕樑尋巢舊燕侶。似向人欲語。試問來時，逢郎郎健否。春風深閉繡戶。盡便旋、一庭花絮。要自銷凝，吟郎長短句。
想車音・兀令
作者：賀鑄（宋）

盤馬樓前風日好。雪銷塵掃。樓上宮妝早。認簾箔微開，一面嫣妍笑。攜手別院重廊，窈窕花房小。任碧羅窗曉。間闊時多書問少。鏡鸞空老。身寄吳雲杳。想轣轆車音，幾度青門道。佔得春色年年，隨處隨人到。恨不如芳草。
荊溪詠・漁家傲
作者：賀鑄（宋）

南嶽去天才尺五。荊溪笠澤相吞吐。十日一風仍再雨。宜禾黍。秋成處處宜禾黍。坊市萬家連島嶼。長楊□□□□□。□□□□□□□。能歌舞。劉郎不□□□□。
吹柳絮・瑞鷓鴣
作者：賀鑄（宋）

月痕依約到西廂。曾羨花枝拂短牆。初未識愁那得淚，每渾疑夢奈餘香。歌逢嫋處眉先嫵，酒半酣時眼更狂。閒倚繡簾吹柳絮，問何人似冶遊郎。
江如練・蝶戀花
作者：賀鑄（宋）

睡鴨鱸寒燻麝煎。寂寂歌梁，無計留歸燕。十二曲闌閒倚遍。一杯長待何人勸。不識當年桃葉面。吟詠佳詞，想像猶曾見。兩槳往來風與便。潮平月上江如練。
宴齊雲・南歌子
作者：賀鑄（宋）

境跨三千里，樓侵尺五天。碧鴛鴦瓦晝生煙。未信西山臺觀、壓當年。野色分禾黍，秋聲入管絃。閒揮彈麈襞吟箋。三十萬家風月、共流連。
醉瓊枝・定風波
作者：賀鑄（宋）

檻外雨波新漲，門前煙柳渾青。寂寞文園淹臥久，推枕援琴涕自零。無人著意聽。緒緒風披芸幌，鋟鋟月到萱庭。長記合歡東管夜，與解香羅掩繡屏。瓊枝半醉醒。
□□□・更漏子
作者：賀鑄（宋）

酒三行，琴再弄。宛是和鳴雙鳳。羅斗帳，繡屏風。濃香夜夜同。去年歡，今夕夢。怊悵曉鍾初動。休道夢，覺來空。當時亦夢中。
弄珠英・驀山溪
作者：賀鑄（宋）

楚鄉新歲。不放殘寒退。月曉桂娥閒，弄珠英、因風委墜。清淮鋪練，十二玉峰前，上簾櫳，招佳麗。置酒成高會。江南芳信，目斷何人寄。應占鏡邊春，想晨妝、膏濃壓翠。此時乘興，半道忍回橈，五云溪，門深閉。碧月長相對。
夢相親・玉樓春
作者：賀鑄（宋）

清琴再鼓求凰弄。紫陌屢盤驕馬鞚。遠山眉樣認心期，流水車音牽目送。歸來翠被和衣擁。醉解寒生鐘鼓動。此歡只許夢相親，每向夢中還說夢。
羅敷歌・採桑子
作者：賀鑄（宋）

高樓簾卷秋風裡，目送斜陽。衾枕遺香。今夜還如昨夜長。玉人望月銷凝處，應在西廂。半掩蘭堂。惟有紗燈伴繡床。
羅敷歌・採桑子
作者：賀鑄（宋）

河陽官罷文園病，觸緒蕭然。犀麈流連。喜見清蟾似舊圓。人生聚散浮雲似，回首明年。何處尊前。悵望星河共一天。
羅敷歌・採桑子
作者：賀鑄（宋）

東南自古繁華地，歌吹揚州。十二青樓。最數秦娘第一流。季鷹久負鱸魚興，不住今秋。已辦歸舟。伴我江湖作勝遊。
羅敷歌・採桑子
作者：賀鑄（宋）

自憐楚客悲秋思，難寫絲桐。目斷書鴻。平淡江山落照中。誰家水調聲聲怨，黃葉西風。罨畫橋東。十二玉樓空更空。
羅敷歌・採桑子
作者：賀鑄（宋）

東亭南館逢迎地，幾醉紅裙。悽怨臨分。四疊陽關忍淚聞。誰憐今夜篷窗雨，何處漁村。酒冷燈昏。不許愁人不斷魂。
小重山
作者：賀鑄（宋）

玉指金徽一再彈。新聲傳訪戴，雪溪寒。兩行墨妙破冰紈。牽情處，幽恨寄毫端。暱語強羞難。相逢真許似，鏡中鸞。小梅疏影近杯盤。東風裡，誰共倚闌干。
小重山
作者：賀鑄（宋）

簾影新妝一破顏。玳筵迴雪舞，小云鬟。瓊枝擢秀望難攀。凝情處，千里望蓬山。歌斷酒闌珊。畫船簫鼓轉，綠楊灣。墜鈿殘燎水堂關。斜陽裡，雙燕伴人閒。
小重山
作者：賀鑄（宋）

枕上閶門五報更。蠟燈香灺冷，恨天明。青苹風轉彩帆輕。檣頭燕，多謝伴人行。臨鏡想傾城。兩尖愁黛淺，淚波橫。豔歌重記遣離情。纏綿處，翻是斷腸聲。
小重山
作者：賀鑄（宋）

月月相逢只舊圓。迢迢三十夜，夜如年。傷心不照綺羅筵。孤舟裡，單枕若為眠。茂苑想依然。花樓連苑起，壓漪漣。玉人千里共嬋娟。清琴怨，腸斷亦如弦。
河傳
作者：賀鑄（宋）

華堂張燕。向尊前妙選，舞裙歌扇。彼美個人，的的風流心眼。恨尋芳來晚。曲街燈火香塵散。猶約晨妝，一覘春風面。惆悵善和坊裡，平橋南畔。小青樓、簾不卷。
河傳
作者：賀鑄（宋）

華堂重廈，向尊前更聽，碧雲新怨。玉指鈿徽，總是挑人心眼。恨隨紅蠟短。彩旗影動船頭轉。雙槳凌波，惟念人留戀。江上暮潮，隱隱山橫南岸。奈離愁、分不斷。
侍香金童
作者：賀鑄（宋）

楚夢方回，翠被寒如水。尚想見、揚州桃李。姿秀韻閒何物比。玉管秋風，漫聲流美。燕堂開，雙按秦弦呈素指。寶雁參差飛不起。三五彩蟾明夜是。屈曲闌干，斷腸千里。
鳳棲梧・蝶戀花
作者：賀鑄（宋）

獨立江東人婉孌。粉本花真，千里依稀見。閒弄彩毫濡玉硯。纏綿春思□歌扇。愛我竹窗新句練。小砑凌箋、偷寄西風燕。乍可問名賒識面。十年多病風情淺。
更漏子
作者：賀鑄（宋）

芳草斜曛。映畫橋□□，翠閣臨津。數闋清歌，兩行紅粉，厭厭別酒初曛。芳意贈我殷勤。羅巾雙黛痕。便蘭舟獨上，洞府人閒，素手輕分。十里綺陌香塵。望紫雲車遠，已掩青門。迤邐黃昏，景陽鍾動，臨風隱隱猶聞。明朝水館漁村。憑誰招斷魂。恨不如今夜，明月多情，應待歸雲。
玉京秋
作者：賀鑄（宋）

隴首霜晴，泗濱雲晚，乍搖落。廢榭蒼苔，破臺荒草，西楚霸圖冥漠。記登臨事，九日勝遊，千載如昨。更想像，晉客□歸，謝生能賦繼高作。飄泊。塵埃倦客，風月羈心，潘鬢曉來清鏡覺。蠟屐綸巾，羽觴象管，且追隨、隼旟行樂。東山□，應笑個儂風味薄。念故園黃花，自有年年約。
蕙清風
作者：賀鑄（宋）

何許最悲秋，悽風殘照。臨水復登山，莞然西笑。車馬幾番塵，自古長安道。問誰是、後來年少。飛集兩悠悠，江濱海島。乘雁與雙鳧，強分多少。傳語酒家胡，歲晚從吾好。待做個、醉鄉遺老。
虞美人
作者：賀鑄（宋）

粉娥齊斂千金笑。愁結眉峰小。渭城才唱浥輕塵。無奈兩行紅淚、溼香巾。傷心風月南城道。幾縱朱轓到。明年載酒洛陽春。還念淮山樓上、倚闌人。
下水船
作者：賀鑄（宋）

芳草青門路。還拂京塵東去。回想當年離緒。送君南浦。愁幾許。尊酒流連薄暮。簾卷津樓風雨。憑闌語。草草蘅皋賦。分首驚鴻不駐。燈火虹橋，難尋弄波微步。漫凝佇。莫怨無情流水，明月扁舟何處。
點絳唇
作者：賀鑄（宋）

見面無多，坐來百媚生餘態。後庭春在。折取殘紅戴。小小蘭舟，蕩槳東風快。何愁載。纏綿難解。不似羅裙帶。
漁家傲
作者：賀鑄（宋）

莫厭香醪斟繡履。吐茵也是風流事。今夜夜寒愁不睡。披衣起。挑燈開卷花生紙。倩問尊前桃與李。重來若個猶相記。前度劉郎應老矣。行樂地。兔葵燕麥春風裡。
感皇恩
作者：賀鑄（宋）

歌笑見餘妍，情生眄睞。擁髻揚蛾黛。多型。小花深院，漏促離襟將解。惱人紅蠟淚。啼相對。芳草喚愁，愁來難奈。蘭葉猶堪向誰採。小樓妝晚，應念斑騅何在。碧雲長有待。斜陽外。
菩薩蠻
作者：賀鑄（宋）

彩舟載得離愁動。無端更借樵風送。波渺夕陽遲。銷魂不自持。良宵誰與共。賴有窗間夢。可奈夢迴時。一番新別離。
菩薩蠻
作者：賀鑄（宋）

章臺遊冶金龜婿。歸來猶帶醺醺醉。花漏怯春宵。雲屏無限嬌。絳紗燈影背。玉枕釵聲碎。不待宿酲銷。馬嘶催早朝。
菩薩蠻
作者：賀鑄（宋）

曲門南與鳴珂接。小園綠徑飛胡蝶。下馬訪嬋娟。笑迎妝閣前。鷓鴣聲幾疊。豔豔金蕉葉。未許被香韉。月生樓外天。
菩薩蠻
作者：賀鑄（宋）

綠窗殘夢聞鶗鴂。曲屏映枕春山疊。梳□發如蟬。鏡生波上蓮。絳裙金縷褶。學舞腰肢怯。簾下小憑肩。與人雙翠鈿。
菩薩蠻
作者：賀鑄（宋）

綠楊眠後拖煙穗。日長掃盡青苔地。香斷入簾風。爐心檀燼紅。蘭溪修祓禊。上巳明朝是。不許放春慵。景陽臨曉鍾。
菩薩蠻
作者：賀鑄（宋）

粉香映葉花羞日。窗間宛轉蜂尋蜜。歡罷捲簾時。玉纖勻面脂。舞裙金斗熨。絳襭鴛鴦密。翠帶一雙垂。索人題豔詩。
菩薩蠻
作者：賀鑄（宋）

子規啼夢羅窗曉。開奩拂鏡嚴妝早。彩碧畫丁香。背垂裙帶長。鈿箏尋舊曲。愁結眉心綠。猶恨夜來時。酒狂歸太遲。
菩薩蠻
作者：賀鑄（宋）

虛堂向壁青燈滅。覺來驚見橫窗月。起看月平西。城頭烏夜啼。蘭衾羞更入。敧枕偷聲泣。腸斷數殘更。望明天未明。
菩薩蠻
作者：賀鑄（宋）

芭蕉襯雨秋聲動。羅窗惱破鴛鴦夢。愁倚□簾櫳。燈花落地紅。枕橫衾浪擁。好夜無人共。莫道粉牆東。蓬山千萬重。
菩薩蠻
作者：賀鑄（宋）

朱甍碧樹鶯聲曉。殘醺殘夢猶相惱。薄雨隔輕簾。寒侵白紵衫。錦屏人起早。惟見餘妝好。眉樣學新蟾。春愁入翠尖。
菩薩蠻
作者：賀鑄（宋）

爐煙微度流蘇帳。孤衾冷疊芙蓉浪。蟋蟀不離床。伴人愁夜長。玉人飛閣上。見月還相望。相望莫相忘。應無未斷腸。
于飛樂
作者：賀鑄（宋）

日薄雲融。滿城羅綺芳叢。一枝粉淡香濃。幾銷魂，偏健羨、紫蝶黃蜂。繁華夢斷，酒醒來、掃地春空。武陵原、回頭何處，情隨流水無窮。寄兩行清淚，想幾許殘紅。惜花人老，年年奈、依舊東風。
浣溪沙
作者：賀鑄（宋）

雙鶴橫橋阿那邊。靜坊深院閉嬋娟。五度花開三處見，兩依然。水眄難禁頻領□，歌雲猶許小流連。破得尊前何限恨，不論錢。
品令
作者：賀鑄（宋）

懷彼美。愁與淚。分佔眉叢眼尾。求好夢、閒擁鴛鴦綺。恨啼鳥、喚人起。目斷清淮樓上，心寄長洲坊裡。迢迢地。七百三十里。幾重山，幾重水。
海月謠
作者：賀鑄（宋）

樓平疊巘。瞰瀛海、波三面。碧雲掃盡，桂輪滉玉，鯨波張練。化出無邊寶界，是名壯觀。追遊汗漫。願少借、長風便。麻姑相顧，□然笑指，寒潮清淺。頓覺蓬萊方丈，去人不遠。
風流子
作者：賀鑄（宋）

何處最難忘。方豪健，放樂五雲鄉。彩筆賦詩，禁池芳草，香韉調馬，輦路垂楊。綺筵上，扇偎歌黛淺，汗浥舞羅香。蘭燭伴歸，繡輪同載，閉花別館，隔水深坊。零落少年場。琴心漫流怨，帶眼偷長。無奈佔床燕月，侵鬢吳霜。念北里音塵，魚封永斷，便橋煙雨，鶴表相望。好在後庭桃李，應記劉郎。
鷓鴣天
作者：賀鑄（宋）

轟醉王孫玳瑁筵。渴虹垂地吸長川。側商調裡清歌送，破盡窮愁直幾錢。孤棹艤，小江邊。愛而不見酒中仙。傷心兩岸官楊柳，已帶斜陽又帶蟬。
憶仙姿・如夢令
作者：賀鑄（宋）

白紵春衫新制。準擬採蘭修禊。遮日走京塵，何啻分陰如歲。留滯。留滯。不似行雲難系。
憶仙姿・如夢令
作者：賀鑄（宋）

日日春風樓上。不見石城雙槳。鴛枕夢迴時，燭淚屏山相向。流蕩。流蕩。門外白蘋溪漲。
憶仙姿・如夢令
作者：賀鑄（宋）

相見時難別易。何限玉琴心意。眉黛只供愁，羞見雙鴛鴦字。憔悴。憔悴。蠟燭銷成紅淚。
憶仙姿・如夢令
作者：賀鑄（宋）

羅綺叢中初見。理鬢橫波流轉。半醉不勝情，簾影猶招歌扇。留戀。留戀。秋夜辭巢雙燕。
憶仙姿・如夢令
作者：賀鑄（宋）

雨後一分春減。深院落紅如糝。柳外出鞦韆，度日彩旗風颭。銷黯。銷黯。門共寶奩長掩。
憶仙姿・如夢令
作者：賀鑄（宋）

柳下玉驄雙鞚。蟬鬢寶鈿浮動。半醉倚迷樓，聊送斜陽三弄。豪縱。豪縱。一覺揚州春夢。
憶仙姿・如夢令
作者：賀鑄（宋）

何處偷諧心賞。促坐綺羅筵上。不記下樓時，醉□月侵書幌。懷想。懷想。清麗歌聲妝樣。
憶仙姿・如夢令
作者：賀鑄（宋）

江上潮迴風細。紅袖倚樓凝睇。天際認歸舟，但見平林如薺。迢遞。迢遞。人更遠於天際。
憶仙姿・如夢令
作者：賀鑄（宋）

夢想山陰遊冶。深徑碧桃花謝。曲水穩流觴，暖絮芳蘭堪藉。蕭灑。蕭灑。月棹煙蓑東下。
鳳棲梧・蝶戀花
作者：賀鑄（宋）

挑菜踏青都過卻。楊柳風輕，擺動鞦韆索。啼鳥自驚花自落。有人同在真珠箔。淡淨衣裳妝□薄。閒憑銀箏，睡鬢慵梳掠。試問為誰添瘦弱。嬌羞只把眉顰著。
相思引
作者：賀鑄（宋）

終日懷歸翻送客。春風祖席。南成陌。便莫惜。離觴頻卷白。動管色。催行色。動管色。催行色。何處投鞍風雨夕。臨水驛。空山驛。臨水驛。空山驛。縱明月相思千里隔。夢咫尺。勤書尺。夢咫尺。勤書尺。
芳草渡・系裙腰
作者：賀鑄（宋）

留徵轡，送離杯。羞淚下，拈青梅。低聲問道幾時回。秦箏雁促，此夜為誰排。君去也，遠蓬萊。千里地，信音乖。相思成病底情懷。和煩惱，尋個便，送將來。
雨中花・夜行船
作者：賀鑄（宋）

回首揚州，猖狂十載，依然一夢歸來。但覺安仁愁鬢，幾點塵埃。醉墨碧紗猶鎖，春衫白紵新裁。認鳴珂曲裡，舊日朱扉，閒閉青苔。人非物是，半晌鸞腸易斷，寶勒空回。徒悵望、碧雲銷散，明月徘徊。忍過陽臺折柳，難憑隴驛傳梅。一番桃李，迎風無語，誰是憐才。
花心動
作者：賀鑄（宋）

西郭園林，遠塵煩，門臨綠楊堤路。畫□簟長，水館簾空，竟日素襟銷暑。小灣紅芰清香裡，深隱映、風標鴛鷺。指□□，相將故故，揹人飛去。翻念多情自苦。當置酒徵歌，夢雲難駐。醉眼漸迷，花拂牆低，誤認宋鄰偷顧。彩闌倚遍平橋晚，空相望、凌波仙步。斷魂處，黃昏翠荷□雨。
浪淘沙
作者：賀鑄（宋）

把酒欲歌驪。濃醉何辭。玉京煙柳欲黃時。明日景陽門外路，相背春歸。斂淚復牽衣。私語遲遲。可憐誰會兩心期。惟有畫簾斜月見，應共人知。
浪淘沙
作者：賀鑄（宋）

一十二都門。夢想能頻。無言桃李幾經春。豔粉鮮香開自落，還為何人。白紵別時新。苒苒征塵。鏡中消瘦老於真。賴有天涯風月在，依舊相親。
浪淘沙
作者：賀鑄（宋）

潮漲湛芳橋。難渡蘭橈。捲簾紅袖莫相招。十二闌干今夜月，誰伴吹簫。菸草接亭皋。歸思迢迢。蘭成老去轉無憀。偏恨秋風添鬢雪，不共魂銷。
浪淘沙
作者：賀鑄（宋）

雨過碧雲秋。菸草汀洲。遠山相對一眉愁。可惜芳年橋畔柳，不繫蘭舟。為問木蘭舟。何處淹留。相思今夜忍登樓。樓下誰家歌水調，明月揚州。
夜遊宮
作者：賀鑄（宋）

江面波紋皺縠。江南岸、草和煙綠。初過寒食一百六。採蘋遊，□香裙，鳴佩玉。心事偷相屬。賦春恨、彩箋雙幅。今夜小樓吹鳳竹。謝東風，寄情人，腸斷曲。
憶仙姿・如夢令
作者：賀鑄（宋）

蓮葉初生南浦。兩岸綠楊飛絮。向晚鯉魚風，斷送彩帆何處。凝佇。凝佇。樓外一江煙雨。
憶仙姿・如夢令
作者：賀鑄（宋）

彩舫解維官柳。樓上誰家紅袖。團扇弄微風，如為行人招手。回首。回首。雲斷武陵溪口。
菱花怨
作者：賀鑄（宋）

疊鼓嘲喧，彩旗揮霍，蘋汀薄晚，蘭舟催解。別浦潮平，小山雲斷，十幅飽帆風快。回想牽衣，愁掩啼妝，一襟香在。紈扇驚秋，菱花怨晚，誰共蛾黛。何處玉尊空，對松陵正美，鱸魚苽菜。露洗涼蟾，潦吞平野，三萬頃非塵界。覽勝情無奈。恨難招、越人同載。會憑紫燕西飛，更約黃鸝相待。
望揚州・長相思慢
作者：賀鑄（宋）

鐵甕城高，蒜山渡闊，幹雲十二層樓。開尊待月，卷箔披風，依然燈火揚州。繡陌南頭。記歌名宛轉，鄉號溫柔。曲檻俯清流。想花陰、誰系蘭舟。念悽絕秦弦，感深荊賦，相望幾許凝愁。殷勤裁尺素，奈雙魚、難渡瓜洲。曉鑑堪羞。潘鬢點、吳霜漸稠。幸於飛、鴛鴦未老，不應同是悲秋。
定情曲
作者：賀鑄（宋）

瀋水濃燻，眉粉淡妝，露華鮮映春曉。淺顰輕笑。真物外，一種閒花風調。可待合歡翠被，不見忘憂芳草。擁膝渾忘羞，回身就郎抱。兩點靈犀心顛倒。念樂事稀逢，歸期須早。五雲聞道。星橋畔、油壁車迎蘇小。引領西陵自遠，攜手東山偕老。殷勤制、雙鳳新聲，定情永為好。
擁鼻吟・吳音子
作者：賀鑄（宋）

別酒初銷，憮然弭棹蒹葭浦。回首不見高城，青樓更何許。大艑軻峨，越商巴賈。萬恨龍鍾，篷下對語。指徵路。山缺處，孤煙起，歷歷聞津鼓。江豚吹浪，晚來風轉夜深雨。擁鼻微吟，斷腸新句。粉碧羅箋，封淚寄與。
思越人・朝天子
作者：賀鑄（宋）

京口瓜洲記夢間。朱扉猶想映花關。東風太是無情思，不許扁舟興盡還。春水漫，夕陽閒。烏檣幾轉綠楊灣。紅塵十里揚州過，更上迷樓一借山。
清平樂
作者：賀鑄（宋）

吳波不動。四際晴山擁。載酒一尊誰與共。回首江湖舊夢。長艚珠箔青篷。櫓聲鴉軋徵鴻。淚□鏤檀香枕，醉眠搖□春風。
清平樂
作者：賀鑄（宋）

宋鄰東畔。明月關深院。玉指金徽調舊怨。楚客歸心欲斷。城隅芳草初春。佳期重約臨分。麗句漫題雙帶，也愁繫住行雲。
清平樂
作者：賀鑄（宋）

厭厭別酒。更執纖纖手。指似歸期庭下柳。一葉西風前後。無端不繫孤舟。載將多少離愁。又是十分明月，照人兩處登樓。
木蘭花・玉樓春
作者：賀鑄（宋）

嫣然何啻千金價。意遠態閒難入畫。更無方便只尊前，說盡牽情多少話。別來樂事經春罷。枉度佳春拋好夜。如今觸緒易銷魂，最是不堪風月下。
木蘭花・玉樓春
作者：賀鑄（宋）

朝來著眼沙頭認。五兩竿搖風色順。佳期學取弄潮兒，人縱無情潮有信。紛紛花雨紅成陣。冷酒青梅寒食近。漫將江水比閒愁，水盡江頭愁不盡。
減字木蘭花
作者：賀鑄（宋）

春容秀潤。二十四番花有信。鸞鏡佳人。得得濃妝樣樣新。情無遠近。水闊山長分不盡。一斷音塵。淚眼花前只見春。
減字木蘭花
作者：賀鑄（宋）

閒情減舊。無奈傷春能作瘦。桂楫蘭舟。幾送人歸我滯留。西門官柳。滿把青青臨別手。誰共登樓。分取煙波一段愁。
減字木蘭花
作者：賀鑄（宋）

南園清夜。臨水朱闌垂柳下。從坐蓮花。瀲灩觥船泛露華。酒闌歌罷。雙□前愁東去也。回想人家。芳草平橋一徑斜。
減字木蘭花
作者：賀鑄（宋）

多情多病。萬斛閒愁量有剩。一顧傾城。惟覺尊前笑不成。探香幽徑。好住東風誰主領。多謝流鶯。欲別頻啼四五聲。
攤破木蘭花・木蘭花
作者：賀鑄（宋）

南浦東風落暮潮。祓禊人歸，相併蘭橈。回身暱語不勝嬌。猶礙華燈，扇影頻搖。重泛青翰頓寂寥。魂斷高城手漫招。佳期應待鵲成橋。為問行雲，誰伴朝朝。
攤破木蘭花・木蘭花
作者：賀鑄（宋）

芳草裙腰一尺圍。粉郎香潤，清灑薔薇。為嫌風日下樓稀。楊柳青陰，深閉朱扉。枉是尊前調玉徽。綵鸞何事逐雞飛。楚臺賦客莫相違。留住行雲，好待郎歸。
南鄉子
作者：賀鑄（宋）

秋半雨涼天。望後清蟾未破圓。二十四橋遊冶處，留連。攜手嬌饒步步蓮。眉宇有餘妍。初破瓜時正妙年。玉局彈棋無限意，纏綿。腸斷吳蠶兩處眠。
南鄉子
作者：賀鑄（宋）

柳岸艤蘭舟。更結東山謝氏遊。紅淚清歌催落景，回頭。□出尊前一段愁。東水漫西流。誰道行雲肯駐留。無限鮮飆吹芷若，汀洲。生羨鴛鴦得自由。
臨江仙
作者：賀鑄（宋）

暫假臨淮東道主，每逃歌舞華筵。經年未辦買山錢。筋骸難強，久坐沐猴禪。行擁一舟稱浪士，五湖春水如天。越人相顧足嫣然。何須繡被，來伴擁蓑眠。
羅敷歌・採桑子
作者：賀鑄（宋）

東山未辦終焉計，聊爾西來。花苑平臺。倦客登臨第幾回。連延複道通馳道，十二門開。車馬塵埃。悵望江南雪後梅。
點絳唇
作者：賀鑄（宋）

一幅霜綃，麝煤燻膩紋絲縷。掩妝無語。的是銷凝處。薄暮蘭橈，漾下蘋花渚。風留住。綠楊歸路。燕子西飛去。
南歌子
作者：賀鑄（宋）

繡幕深朱戶，燻爐小象床。扶肩醉被冒明璫。繡履可憐分破、兩鴛鴦。夢枕初回雨，啼鈿半□妝。一鉤新月渡橫塘。誰認凌波微步、襪塵香。
南歌子
作者：賀鑄（宋）

心蹙黃金縷，梢垂白玉團。孤芳不怕雪霜寒。先向百花頭上、探春□。傍水添新韻，橫牆露粉顏。夜來和月起憑闌。認得暗香微度、有無間。
小重山
作者：賀鑄（宋）

一葉西風生嫩涼。彩舟旗影動，背斜陽。溪流幾曲似迴腸。高城遠，今夜為誰長。正節號清狂。苧蘿標韻美，倚新妝。月華歌調轉清商。尊酒畔，好住伴劉郎。
清平樂
作者：賀鑄（宋）

林皋葉脫。樓下清江闊。船裡琵琶金捍撥。彈斷麼弦再抹。夜潮州渚生寒。城頭星斗闌干。忍話舊遊新夢，三千里外長安。
清平樂
作者：賀鑄（宋）

沈侯銷瘦。八詠新題就。惆悵酒醒兼夢後。帶眼如何復舊。幾時一葉蘭舟。畫橈鴉軋東流。新市小橋西畔，有人長倚妝樓。
木蘭花・玉樓春
作者：賀鑄（宋）

羅巾粉汗和香浥。纖指留痕紅一捻。離亭再卜和歡期，尋見石榴雙翠葉。危樓欲上危腸怯。縱得鸞膠難寸接。西風燕子會來時，好付小箋封淚帖。
玉連環・一落索
作者：賀鑄（宋）

別酒更添紅粉淚。促成愁醉。相逢淺笑合微吟，撩惹到、纏綿地。花下解攜重附耳。佳期深記。青翰舟穩繡衾香，誰禁斷、東流水。
惜奴嬌
作者：賀鑄（宋）

玉立佳人，韻不減、吳蘇小。賦深情、華年韶妙。疊鼓新歌，最能作、江南調。縹緲。似陽臺、嬌雲弄曉。有客臨風，夢後擬、池塘草。竟裝懷、□愁多少。綠綺芳尊，映花月、東山道。正要。個卿卿、嫣然一笑。
驀山溪
作者：賀鑄（宋）

畫橋流水，宛是南州路。轉柁綠楊灣，恍然間、青樓舊處。迴腸斷盡，猶剩爾多愁，記新聲，懷暱語。依約對眉宇。襪羅香在，祗欠蓮隨步。無物比朝雲，恨難續、高唐後賦。迢遙此夜，淚枕不成眠，月侵窗，燈映戶。應見可憐許。
西江月
作者：賀鑄（宋）

攜手看花深徑，扶肩待月斜廊。臨分少佇已倀倀。此段不堪回想。欲寄書如天遠，難銷夜似年長。小窗風雨碎人腸。更在孤舟枕上。
攤破木蘭花・木蘭花
作者：賀鑄（宋）

桂葉眉叢恨自成。錦瑟弦調，雙鳳和鳴。釵梁玉勝掛蘭纓。簾影沈沈，月墮參橫。屏護文茵翠織成。摘佩牽裾，燕樣腰輕。清溪百曲可憐生。大抵新歡，此夜□情。
點絳唇
作者：賀鑄（宋）

十二層樓，夢迴縹緲非煙裡。此情何寄。賴爾荊江水。莫謂東君，觸處逢桃李。留深意。溫柔鄉里。自有終焉計。
訴衷情
作者：賀鑄（宋）

不堪回首臥雲鄉。羈宦負清狂。年來鏡湖風月，魚鳥兩相忘。秦塞險，楚山蒼。更斜陽。畫橋流水，曾見扁舟，幾度劉郎。
訴衷情
作者：賀鑄（宋）

半銷檀粉睡痕新。背鏡照櫻唇。臨風再歌團扇，深意屬何人。輕調笑，淺凝顰。認情親。最難堪酒，似不勝情，依樣傷春。
怨三三
作者：賀鑄（宋）

玉津春水如藍。宮柳毿毿。橋上東風側帽簷。記佳節、約是重三。飛樓十二珠簾。恨不貯、當年彩蟾。對夢雨廉纖。愁隨芳草，綠遍江南。
醉春風
作者：賀鑄（宋）

樓外屏山秀。憑闌新夢後。歸云何許誤心期，候候候。到隴梅花，渡江桃葉，斷魂招手。楚制汗衫舊。啼妝曾枕袖。東陽詠罷不勝情，瘦瘦瘦。隋岸傷離，渭城懷遠，一枝煙柳。
憶秦娥
作者：賀鑄（宋）

曉朦朧。前溪百鳥啼匆匆。啼匆匆。凌波人去，拜月樓空。去年今日東門東。鮮妝輝映桃花紅。桃花紅。吹開吹落，一任東風。
憶秦娥
作者：賀鑄（宋）

風驚幕。燈前細雨簷花落。簷花落。玉臺清鏡，淚淹妝薄。良時不再須行樂。王孫莫負東城約。東城約。一分春色，為君留著。
憶秦娥
作者：賀鑄（宋）

著春衫。玉鞭鞭馬南城南。南城南。柔條芳草，留駐金銜。粉娥採葉供新蠶。蠶飢略許攜纖纖。攜纖纖。湔裙淇上，更待初三。
河滿子
作者：賀鑄（宋）

每恨相逢薄處，可憐欲去遲迴。猶記新聲團扇□，殷勤再引餘杯。為問依依楊柳，秋風好住章臺。疏雨忽隨雲斷，斜陽卻送潮回。桃葉青山長在眼，幾時雙楫迎來。如待碧闌紅藥，一年兩度花開。
御街行
作者：賀鑄（宋）

松門石路秋風掃。似不許、飛塵到。雙攜纖手別煙蘿，紅粉清泉相照。幾聲歌管，正須陶寫，翻作傷心調。巖陰暝色歸雲悄。恨易失、千金笑。更逢何物可忘憂，為謝江南芳草。斷橋孤驛，冷雲黃葉，相見長安道。
連理枝
作者：賀鑄（宋）

繡幌閒眠曉。處處聞啼鳥。枕上無情，斜風橫雨，落花多少。想灞橋、春色老於人，恁江南夢杳。往事今何道。聊詠池塘草。懷縣年來，蕭蕭壯發，可堪頻照。賴醉鄉、佳境許徜徉，惜歸歟不早。
金鳳鉤
作者：賀鑄（宋）

江南又嘆流寓。指芳物、伴人遲暮。攪晴風絮。弄寒煙雨。春去更無尋處。石城樓觀青霞舉。想艇子、寄誰容與。斷雲荊渚。限潮湓浦。不見莫愁歸路。
芳洲泊・踏莎行
作者：賀鑄（宋）

露葉棲螢，風枝嫋鵲。水堂離燕褰珠箔。一聲橫玉吹流雲，厭厭涼月西南落。江際吳邊，山侵楚角。蘭橈明夜芳洲泊。殷勤留語採香人，清尊不負黃花約。
水調歌頭
作者：賀鑄（宋）

彼美吳姝唱，繁會闔閭邦。千坊萬井，斜橋曲水小軒窗。縹緲關山臺觀。羅綺雲煙相半。金石壓掁撞。痴信東歸虜，黑自死心降。範夫子，高標韻，秀眉龐。功成長往，有人同載世無雙。物外聊從吾好。賴爾工顰妍笑。伴醉玉連缸。盡任扁舟路，風雨卷秋江。
攤破浣溪沙・山花子
作者：賀鑄（宋）

曲磴斜闌出翠微。西州回首思依依。風物宛然長在眼，只人非。綠樹隔巢黃鳥並，滄洲帶雨白鷗飛。多謝子規啼勸我，不如歸。
江南曲・踏莎行
作者：賀鑄（宋）

蟬韻清弦，溪橫翠縠。翩翩彩鷁帆開幅。黃簾絳幕掩香風，當筵燦燦人如玉。淺黛凝愁，明波轉矚。蘭情似怨臨行促。不辭寸斷九迴腸，殷勤更唱江南曲。
江南曲・踏莎行
作者：賀鑄（宋）

鴉軋齊橈，□冬疊鼓。浮驂晚下金牛渚。莫愁應自有愁時，篷窗今夜瀟瀟雨。杜若芳洲。芙蓉別浦。依依豔笑逢迎處。隨潮風自石城來，潮回好寄人傳語。
江南曲・踏莎行
作者：賀鑄（宋）

小苑浴蘭，微波寄葉。石城回首山重沓。綺窗煙雨夢佳期，飛霞艇子雕檀楫。樓回披襟，廊長響屧。供愁麝月眉心帖。紫簫閒捻度新聲，有人偷倚闌干掐。
樓下柳・天香
作者：賀鑄（宋）

滿馬京□，裝懷春思，翩然笑度江南。白鷺芳洲，青蟾雕艦，勝遊三月初三。舞裙濺水，浴蘭佩、綠染纖纖。歸路要同步障，迎風會卷珠簾。離觴未容半酣。恨烏檣、已張輕帆。秋鬢重來淮上，幾換新蟾。樓下會看細柳，正搖落清霜拂畫簷。樹猶如此，人何以堪。
吳門柳・漁家傲
作者：賀鑄（宋）

窈窕盤門西轉路。殘陽映帶青山暮。最是長楊攀折苦。堪憐許。清霜翦斷和煙縷。春水歸期端不負。依依照影臨南浦。留取木蘭舟少住。無風雨。黃昏月上潮平去。
吳門柳・漁家傲
作者：賀鑄（宋）

嘯度萬松千步嶺。錢湖門外非塵境。見底碧漪如眼淨。嵐光映。鏡屏百曲新磨瑩。好月為人重破瞑。雲頭豔豔開金餅。傳語桂娥應奈靜。堪乘興。尊前聽我遊仙詠。
雁後歸・臨江仙
作者：賀鑄（宋）

巧翦合歡羅勝子，釵頭春意翩翩。豔歌淺拜笑嫣然。願郎宜此酒，行樂駐華年。未是文園多病客，幽襟悽斷堪憐。舊遊夢掛碧雲邊。人歸落雁後，思發在花前。
雁後歸・臨江仙
作者：賀鑄（宋）

鴉背夕陽山映斷，綠楊風掃津亭。月生河影帶疏星。青松巢白鳥，深竹逗流螢。隔水彩舟然絳蠟，碧窗想見娉婷。浴蘭燻麝助芳馨。湘弦彈未半，悽怨不堪聽。
雁後歸・臨江仙
作者：賀鑄（宋）

翡翠樓高簾幕薄，溫家小玉妝臺。畫眉難稱怯人催。羞從面色起，嬌逐語聲來。門外木蘭花艇子，垂楊風掃纖埃。平湖一鏡綠萍開。緩歌輕調笑，薄暮採蓮回。
鴛鴦夢・臨江仙
作者：賀鑄（宋）

午醉厭厭醒自晚，鴛鴦春夢初驚。閒花深院聽啼鶯。斜陽如有意，偏傍小窗明。莫倚雕闌懷往事，吳山楚水縱橫。多情人奈物無情。閒愁朝復暮，相應兩潮生。
念彩雲・夜遊宮
作者：賀鑄（宋）

流水蒼山帶郭。尋塵跡、宛然如昨。猶記黃花攜手約。誤重來，小庭花，空自落。不怨蘭情薄。可憐許、彩雲漂泊。紫燕西飛書漫託。碧城中，幾青樓，垂畫幕。
燭影搖紅
作者：賀鑄（宋）

波影翻簾，淚痕凝蠟青山館。故人千里念佳期，襟佩如相款。惆悵更長夢短。但衾枕、餘芬剩暖。半窗斜月，照人腸斷，啼鳥不管。
小重山
作者：賀鑄（宋）

花院深疑無路通。碧紗窗影下，玉芙蓉。當時偏恨五更鐘。分攜處，斜月小簾櫳。楚夢冷沈蹤。一雙金縷枕，半床空。畫橋臨水鳳城東。樓前柳，憔悴幾秋風。
綠頭鴨・多麗
作者：賀鑄（宋）

玉人家，畫樓珠箔臨津。託微風、彩簫流怨，斷腸馬上曾聞。燕堂開、豔妝叢裡，調琴思、認歌顰。麝蠟煙濃，玉蓮漏短，更衣不待酒初醺。繡屏掩、枕鴛相就，香氣漸暾暾。迴廊影，疏鍾淡月，幾許銷魂。翠釵分、銀箋封淚，舞鞋從此生塵。住蘭舟、載將離恨，轉南浦、背西曛。記取明年，薔薇謝後，佳期應未誤行雲。鳳城遠，楚梅香嫩，先寄一枝春。青門外，祗憑芳草，尋訪郎君。
減字浣溪沙・浣溪沙
作者：賀鑄（宋）

秋水斜陽演漾金。遠山隱隱隔平林。幾家村落幾聲砧。記得西樓凝醉眼，昔年風物似如今。只無人與共登臨。
減字浣溪沙・浣溪沙
作者：賀鑄（宋）

三扇屏山匝象床。背燈偷解素羅裳。粉肌和汗自生香。易失舊歡勞蝶夢，難禁新恨費鸞腸。今宵風月兩相忘。
減字浣溪沙・浣溪沙
作者：賀鑄（宋）

鼓動城頭啼暮鴉。過雲時送雨些些。嫩涼如水透窗紗。弄影西廂侵戶月，分香東畔拂牆花。此時相望抵天涯。
減字浣溪沙・浣溪沙
作者：賀鑄（宋）

煙柳春梢蘸暈黃。井闌風綽小桃香。覺時簾幕又斜陽。望處定無千里眼，斷來能有幾回腸。少年禁取恁淒涼。
減字浣溪沙・浣溪沙
作者：賀鑄（宋）

夢想西池輦路邊。玉鞍嬌馬小輜軿。春風十里鬥嬋娟。臨水登山漂泊地，落花中酒寂寥天。個般情味已三年。
減字浣溪沙・浣溪沙
作者：賀鑄（宋）

蓮燭啼痕怨漏長。吟蛩隨月到迴廊。一屏煙景畫瀟湘。連夜斷無行雨夢，隔年猶有著人香。此情須信是難忘。
減字浣溪沙・浣溪沙
作者：賀鑄（宋）

閒把琵琶舊譜尋。四絃聲怨卻沈吟。燕飛人靜畫堂深。欹枕有時成雨夢，隔簾無處說春心。一從燈夜到如今。
減字浣溪沙・浣溪沙
作者：賀鑄（宋）

鸚鵡無言理翠襟。杏花零落晝陰陰。畫橋流水半篙深。芳徑與誰尋鬥草，繡床終日罷拈針。小箋香管寫春心。
減字浣溪沙・浣溪沙
作者：賀鑄（宋）

鸚鵡驚人促下簾。碧紗如霧隔香奩。雪兒窺鏡晚蛾纖。烏鵲橋邊河絡角，鴛鴦樓外月西南。門前嘶馬弄金銜。
減字浣溪沙・浣溪沙
作者：賀鑄（宋）

宮錦袍燻水麝香。越紗裙染鬱金黃。薄羅依約見明妝。繡陌不逢攜手伴，綠窗誰是畫眉郎。春風十里斷人腸。
減字浣溪沙・浣溪沙
作者：賀鑄（宋）

青翰舟中祓禊筵。粉娥窺影兩神仙。酒闌飛去作非煙。重訪舊遊人不見，雨荷風蓼夕陽天。折花臨水思茫然。
水龍吟
作者：晁補之（宋）

水晶宮繞千家，卞山倒影雙溪裡。白蘋洲渚，詩成春晚，當年此地。行遍瑤臺，弄英攜手，月嬋娟際。算多情小杜，風流未睹，空腸斷、枝間子。一似君恩賜與，賀家湖、千峰凝翠。黃粱未熟，紅旌已遠，南柯舊事。常恐重來，夜闌相對，也疑非是。向松陵回首，平蕪盡處，在青山外。
八聲甘州
作者：晁補之（宋）

謂東坡、未老賦歸來，天未遣公歸。向西湖兩處秋波一種，飛藹澄輝。又擁竹西歌吹，僧老木蘭非。一笑千秋事，浮世危機。應倚平山欄檻，是醉翁飲處，江雨霏霏。送孤鴻相接，今古眼中稀。念平生、相從江海，任飄蓬、不遣此心違。登臨事，更何須惜，吹帽淋衣。
八聲甘州
作者：晁補之（宋）

謂東風、定是海冬來，海上最春先。乍微陽破臘，梅心已省，柳意都遠。雪後南山聳翠，平野欲生煙。記得相逢日，如上林邊。莫嘆春光易老，算今年春老，還有明年。嘆人生難得，常好是朱顏。有隨軒、金釵十二，為醉嬌、一曲踏珠筵。功名事，算何如此，花下尊前。
滿庭芳
作者：晁補之（宋）

鷗起蘋中，魚驚荷底，畫船天上來時。翠灣紅渚，宛似武陵迷。更晚青山更好，孤雲帶、遠雨絲垂。清歌裡，金尊未掩，誰使動分攜。竹林、高晉軟，阿咸瀟散，猶愧風期。便棄官終隱，釣叟苔磯。縱是鳴鴻雲外，應念我、垂翼低飛。新詞好，他年認取，天際片帆歸。
鳳凰臺上憶吹簫
作者：晁補之（宋）

千里相思，況無百里，何妨暮往朝還。又正是、梅初淡佇，禽未綿蠻。陌上相逢緩轡，風細細、雲日斑斑。新晴好，得意未妨，行盡青山。應攜後房小妓，來為我，盈盈對舞花間。便拼了、松醪翠滿，蜜炬紅殘。誰信輕鞍射虎，清世裡、曾有人閒。都休說，簾外夜久春寒。
鳳凰臺上憶吹簫
作者：晁補之（宋）

才短宮慵，命奇人棄，年年故里來遠。記往歲、蓮塘送我，遠赴荊蠻。莫道風情似舊，青鏡裡、綠鬢新斑。佳人怪，把盞為我，微斂眉山。從來嗣宗高韻，獨見賞，青雲憂絕塵間。謾回首、平生醉語，一夢驚殘。莫笑移花種柳，應備辦、投老同閒。縱枯槁，松檜奈得霜寒。
摸魚兒
作者：晁補之（宋）

買陂塘、旋栽楊柳，依稀淮岸江浦。東皋嘉雨新痕漲，沙觜鷗來鷺聚。堪愛處。最好是、一川夜月光流渚。無人獨舞。任翠幄張天，柔茵藉地，酒盡未能去。青綾被，莫憶金閨故步。儒冠曾把身誤。弓刀千騎成何事，荒了邵平瓜圃。君試覰。滿青鏡、星星鬢影今如許。功名浪語。便似得班超，封侯萬里，歸計恐遲春。
永遇樂
作者：晁補之（宋）

松菊堂深，芰荷池小，長夏清暑。燕引雛還，鳩呼婦往，人靜郊原趣。麥天已過，薄衣輕扇，試起繞園徐步。聽衡宇、欣欣童稚，共說夜來初雨。蒼菅徑裡，紫葳枝上，數點幽花垂露。東里催鋤，西鄰助晌，相戒清晨去。斜川歸興，け然滿目，回首帝鄉何處。只愁恐、輕鞭犯夜，灞陵舊路。